Hr Igor Taro

Siseminister

26. jaanuar 2026

KIRJALIK KÜSIMUS

**Tihenenud poevargused**

Lugupeetud siseminister

Viimastel aastatel on Eestis sagenenud poevargused, eriti toidupoodides, kus varastatakse esmatarbekaupu ja toiduaineid. Selline areng viitab tõsistele sotsiaalsetele probleemidele ning inimeste halvenenud toimetulekule. Kui vargused on suunatud eelkõige toidukaupadele, ei ole tegemist pelgalt korrakaitse küsimusega, vaid märgiga, et osa ühiskonnast püüab lahendada oma majanduslikke raskusi ebaseaduslikul viisil.

Poevarguste kasv koormab nii kaubandusettevõtteid kui ka politseid ning mõjutab laiemalt ühiskondlikku turvatunnet. Samal ajal tõstatub küsimus, kas sotsiaalpoliitilised meetmed on piisavad, et ennetada olukordi, kus inimesed satuvad niivõrd raskesse seisu, et pöörduvad toimetuleku nimel varguste poole. Seetõttu on oluline omada selget ülevaadet poevarguste tegelikust ulatusest, trendidest ning nende seosest üldise kuritegevuse dünaamikaga.

Eeltoodust tulenevalt palun Teil vastata järgmistele küsimustele:

1. Kuidas on viimase viie aasta jooksul muutunud poevarguste arv Eestis ning milline osa neist on toimunud toidupoodides?
2. Kas politsei ja piirivalveametil on andmeid selle kohta, kui palju on kasvanud poevargustega seotud väljakutsed, pöördumised või menetlused võrreldes varasemate aastatega? Kas teil on ka andmeid kui palju on selliseid juhtumeid, kus ettevõte lahendab ise olukorra ja ei pöördu politsei poole?
3. Millised on peamised kaubagrupid, mida poevarguste käigus kõige sagedamini varastatakse, ning kas toidukauba osakaal on viimastel aastatel kasvanud?
4. Kuidas on samal ajavahemikul muutunud üldine kuritegevuse tase Eestis ning millisesse laiemasse kuritegevuse trendi poevarguste kasv paigutub?
5. Kas ministeeriumil on hinnanguid või analüüse selle kohta, mil määral on poevarguste sagenemine seotud inimeste majandusliku toimetuleku halvenemisega ning milliseid ennetavaid või sotsiaalseid meetmeid peetakse vajalikuks selliste juhtumite vähendamiseks?

Lugupidamisega